امریکانین سوریه-دن چیخما قراری باره‌سینده آغ ائو ایله عینی فیکیرده اولمایان بعضی کنگره عضو‌لری سؤزوگئدن قرارا رئاکسیا گؤستردی‌لر.
دونالد ترامپین گوجلو دستکچی‌لرین‌دن اولان جمهوریتچی سناتور لیندسی گراهام سوسیال مئدیا حسابیندا بؤلوشدوگو مئساژیندا سوریه-دن چیخمانین امریکا اوچون بولگه ده و دونیادا داغیدیجی نتیجه‌لر دوغوراجاغینی بیلیردی.
گراهام: "امریکانین چیخماسی داعش، ایران، بشار اسد رژیمی و روسیا اوچون بؤیوک قازانج اولا‌جاق" ایفاده‌سینی ایشلتدی.
کلرادو سناتورو کوری گاردنر ده ترامپی چکیلمه قراریندان عاجیل اولا‌راق ایمتینا ائتمه‌یه و امریکا میللی تهلوکه‌سیزلیگینی قورویان سوریه ایستراتژسی ایله باغلی کنگره ایله مصلحت لشمه‌یه چاغیردی.
امریکا مئدیاسینا موصاحیبه وئرن جمهوریتچی سناتور مارکو روبیو قرارین تعجب‌لو اولدوغو قدر گله‌جک آیلاردا و ایللرده مهم عکس-صدا دوغورا‌جاق بؤیوک بیره سهو اولدوغونو ایره‌لی سوردو.
امریکا نماینده‌لر مجلیسی‌نین عضوو تد لویی ایسه آلینان قراردان راضی قالدیغینی ایفاده ائتدی.
لویی: "نه سابیق پرزیدنت باراک اوباما، نه ده ترامپ رهبرلیگی‌نین ایستراتژسی وار. هر ایکی رهبرلیک سوریه-ده  اولماغیمیزین سببینی، نتیجه‌ده هانسی دؤولتین قورولاجاغینی و بونا نئجه نایل اولاجاغیمیزی ایضاح ائده بیلمز" دئدی.
قئید ائدک کی، امریکا پرزیدنتی دونالد ترامپ تویتر حسابیندان وئردیگی آچیقلامادا: "پرزیدنت اولدوغوم دؤورده سوریه-ده اولماغیمیزین یگانه سببی اولان داعشی مغلوب ائتدیک" ایفاده‌سینی ایشلتمیشدی.
آغ ائو سؤزچوسو سارا ساندرز ده: "داعش ایله موباریزه‌نین یئنی مرحله‌سینه قدم قویولدوغو بیر زاماندا امریکا عسگرلرینی اؤلکه‌یه گئری چاغیرماغا باشلادیق" معلوماتینی وئرمیشدی.
امریکان مئدیاسی‌نین خاریجی ایشلر ناظیرلیگی‌نین رسمی‌لرینه اساس‌لانا‌راق یادیغی خبرلرده ایسه خاریجی ایشلر ناظیرلیگی‌نین سوریه-ده کی بوتون پرسنلینی 24 ساعات عرضینده، امریکانین سوریه-ده کی عسگرلری‌نین ده 60 -100 گون عرضینده اؤلکه‌نی ترک ائدجگی بیلدیریلمیشدی.
